तत्कालीन विभागाध्यक्ष से जुड़े एक और मनोरंजक प्रसंग का उल्लेख करने का मोह संवरण करना कठिन लग रहा है – डॉ. केशरी कुमार की एक आदत थी कि हमें कुछ कार्य देने के बाद वे आँखें मूंद लेते , यह मुद्रा कभी कभी तो इतनी दीर्घकालिक हो जाती कि हमें भ्रम होता कि वह सचमुच सो चुके हैं , जहाँ हम उनकी इस स्थिति का फायदा उठाने की कोशिश करते , वे पूर्ण चैतन्य की स्थिति को प्राप्त कर सीधे -सतर हो कर बैठ जाते | एक दिन ट्यूटोरिअल की कक्षा में उन्होंने कुछ लिखने को दिया और आँखें बंद कर सोने की मुद्रा में आ गए | एक सहपाठी था हमारा - रमेश , उस दिन केशरी कुमार की कृपा का पात्र वही बेचारा बन गया | उन्होंने उसे अपना लिखा सुनाने को कहा और एक बार फिर समाधि की अवस्था में आ गए , रमेश ने अपना लिखा सुनाते – सुनाते एक ऐसे शब्द का प्रयोग किया कि केशरी कुमार पूर्ण चैतन्य की अवस्था में आ गए , और वह शब्द था – जर्रार ! उन्होंने दो बार रमेश से पूछा – क्या ? और दोनों बार रमेश ने दुहराया – जर्रार ! जब विभागाध्यक्ष ने उक्त शब्द का अर्थ रमेश से जानना चाहा तो उसकी सिट्ठी – पिट्ठी गुम हो गई | तभी उस त्रासद स्थिति उसे उबारने के ध्येय से शरदेन्दु ( पटना वि वि स्नातकोत्तर हिंदी विघाग के वर्तमान विभागाध्यक्ष ) ने उठकर कहा – सर तेज -तर्रार की तर्ज पर रमेश ने यह नया शब्द शब्दकोष में जोड़ा है | पूरी कक्षा ठहाकों में डूब गई | यह किस्सा भी मित्र शरदेन्दु ने ही मुझसे साझा किया , आभार उनका !